ความท้าทายหุ้นรพ.ไทย! ตวอ.กลางรุกหนัก Medical Tourism อึ้งกาตาร์ดึงคนไข้จีนเพิ่มแล้ว 30%
ความท้าทายหุ้นรพ.ไทย! ตวอ.กลางรุกหนัก Medical Tourism อึ้งกาตาร์ดึงคนไข้จีนเพิ่มแล้ว 30%
12 พ.ย. 2561

ผู้สื่อข่าวรายงานว่า มีรายงานข่าวจากต่างประเทศ ระบุว่า ประเทศในตะวันออกกลาง อาทิ ประเทศอิรัก ,คูเวต ,โอมาน ,ซาอุดิอาราเบีย ,กาตาร์ ,อาหรับเอมิเรตส์ อยู่ระหว่างขยายธุรกิจ Medical Tourism (ผู้ป่วยต่างชาติมารักษาตัวในประเทศ) โดยตั้งเป้าผู้ป่วยที่จะเข้ามารักษาเป็นนักท่องเที่ยวจากประเทศจีนเป็นหลัก
ทั้งนี้ ปัจจุบันในประเทศกาตาร์ ได้มีการเปิดฟรีวีซ่าให้แก่ชาวจีน ซึ่งภายหลังจากเปิดฟรีวีซ่าส่งผลให้มีนักท่องเที่ยวจีนเพิ่มขึ้นถึง 30% ในครึ่งปีแรกของปี 2561
นอกจากนี้ ในดูไบ ได้มีการตั้ง Healthcare City ตั้งแต่ปี 2545 โดยมีการร่วมมือกับองค์กรชั้นนำกว่า 90 ประเทศ ในการให้บริการ โดยล่าสุดในปี 2559 มีนักท่องเที่ยวเข้ามารักษากว่า 326,000 ราย โดยเป็นผู้ป่วยจากเอเชียถึง 30%
โดย “แหล่งข่าวนักวิเคราะห์รายหนึ่ง” เปิดเผยกับ “ข่าวหุ้นธุรกิจออนไลน์” ว่า กรณีที่ประเทศตะวันออกกลางจะขยายโครงการ Medical Tourism และได้รับความนิยมสูงขึ้นนั้น คาดว่าจะส่งผลกระทบต่อรายได้ของบริษัทจดทะเบียนในตลาดหลักทรัพย์แห่งประเทศไทย (ตลท.) ผู้ดำเนินธุรกิจเกี่ยวกับการแพทย์ โดยเฉพาะบริษัทที่มีรายได้ส่วนใหญ่จากผู้ป่วยต่างประเทศ เนื่องจากปกติแล้วนักท่องเที่ยวจากประเทศจีนจะนิยมเข้ามารักษาในประเทศไทย หรือประเทศญี่ปุ่น ซึ่งหากโครงการดังกล่าวได้รับความนิยมมากคาดว่าจะส่งผลให้จำนวนผู้ป่วยต่างประเทศมารักษาในประเทศไทยน้อยลง
ทั้งนี้ บริษัทที่คาดว่าจะได้รับผลกระทบมากที่สุดคือ บริษัท โรงพยาบาลบำรุงราษฎร์ จำกัด (มหาชน) หรือ BH  เนื่องจาก BH มีสัดส่วนรายได้จากลูกค้าต่างประเทศเป็นหลัก โดยรายได้จากผู้ป่วยต่างประเทศคิดเป็นประมาณ 64% ของรายได้ทั้งหมด ขณะที่ บริษัท กรุงเทพดุสิตเวชการ จำกัด(มหาชน) หรือ BDMS มีรายได้จากผู้ป่วยต่างประเทศอยู่ที่ 31% ของรายได้รวมจึงคาดว่า BDMS จะได้รับผลกระทบจากกรณีดังกล่าวไม่มากนัก
อนึ่ง Medical Tourism คือการท่องเที่ยวสุขภาพ โดยผู้ป่วยชาวต่างชาติจะเดินทางเข้ามารักษาตัวในโรงพยาบาลของประเทศ พร้อมกับการท่องเที่ยว โดยรวมไปถึงการดูแลสุขภาพ ศัลยกรรมความงามที่เรียกว่า Wellness Center